**Maier Aliz, 3. év Génsebészet**

A BIP (Blended Intensive Programme) keretében eltöltött időnk igazán felejthetetlen élmény volt – szakmailag inspiráló, közösségépítő és személyesen is gazdagító. A program első, online részében június 16-án bevezető szervezési információk után egy rendkívül érdekes előadást hallgattunk meg a DNS alapú emberazonosításról Alexandra Bôžiková, PhD előadásában. Ezt egy izgalmas, interaktív DNS-kvíz követte, amely globális példákon keresztül mélyítette el a témában szerzett tudásunkat.

A személyes találkozók június 23-án kezdődtek Prešovban, ahol a regisztrációt követően megismerkedtünk a résztvevőkkel, majd Katrīna Grigorjeva bioarcheológiai előadása következett, amely izgalmas betekintést adott a csontleletek tudományos feldolgozásába. Délután bemutatkozott a helyi Biológiai Tanszék, majd egy hangulatos városnézés során felfedeztük Prešov nevezetességeit. A keddi napon a molekuláris genetikai technikák elméleti alapjai után gyakorlati képzésekben vettünk részt: DNS-t izoláltunk saját nyálmintánkból és spektrofotométerrel megmértük a DNS koncentrációját. Ezt követően STR (Short Tandem Repeat) markereken alapuló emberazonosítási eljárásokat alkalmaztunk, amelyek a modern kriminalisztikában alapvető jelentőségűek. A hét egyik csúcspontja a szerdai kirándulás volt a nízná myšli archeoskanzenbe és a történelmi jelentőségű Spiš várhoz. A gyönyörű tájak és a helyszíni vezetés révén nemcsak a régészet gyakorlati oldalával ismerkedhettünk meg, hanem Szlovákia történelméből is egy szeletet kaptunk. A csütörtöki nap különösen izgalmas volt, hiszen a kriminalisztikai antropológia módszereivel dolgoztunk: emberi csontvázzal foglalkoztunk, amelyen meghatároztuk a nemet, megbecsültük az életkort és a testmagasságot, illetve azonosítottunk bizonyos kóros elváltozásokat, például a tuberkulózis nyomait. Délután a biometrikus azonosítás témakörével ismerkedtünk meg. Saját ujjlenyomatunkat vizsgáltuk, megtanultuk, hogyan kell helyesen ujjlenyomatot venni, és hogyan lehet azokat összehasonlítani különféle mintákkal. A pénteki Erasmus pubquiz és az értékelő megbeszélés lezárta a programot, lehetőséget adva az élmények és tanulságok közös megosztására. A tanulmányi program mellett bőven jutott időnk a város felfedezésére is. Szabadidőnkben sétáltunk Prešov hangulatos utcáin, megkóstoltuk a helyi konyha specialitásait és élveztük a nyári kánikula melegét. A napos idő lehetőséget adott a kikapcsolódásra is, legyen szó kávézók teraszán üldögélésről vagy esti sétákról.

Összességében a program nemcsak szakmai fejlődést nyújtott, hanem új barátságokat, élményeket és felejthetetlen nyári emlékeket is.